แอสเซทพลัสเปิดขายกองทุนตราสารหนี้6เดือน
บลจ.แอสเซท พลัส เปิดขายกองทุนตราสารหนี้ 6 เดือน ด้วยผลตอบแทน 3.65% ต่อปี ระหว่างวันที่12-14ก.ย.นี้
8 ก.ย. 2554

บลจ.แอสเซท พลัส เปิดขายกองทุนตราสารหนี้ 6 เดือน ด้วยผลตอบแทน 3.65% ต่อปี ระหว่างวันที่12-14ก.ย.นี้
นางสาวจารุลักษณ์ เรืองสุวรรณ ผู้อำนวยการอาวุโส ฝ่ายการขายและการตลาด กล่าวว่า ระหว่างวันที่ 12-14 กันยายน นี้  จะเสนอขายครั้งแรก (IPO) กองทุนเปิดแอสเซทพลัสทวีทรัพย์ 9 (ASP-TFIXED9) ซึ่งเป็นกองทุนตราสารหนี้ ที่เปิดเสนอขายเป็นรอบระยะเวลา 
รอบการลงทุนนี้กองทุนจะลงทุนในตราสารหนี้ในประเทศและเงินฝากธนาคารต่างประเทศ เช่น เงินฝาก Bank of China สาขามาเก๊า เป็นสกุลเงินหยวน ซึ่งทางบริษัทฯ ได้ทำสัญญาป้องกันความเสี่ยงระหว่างค่าเงินหยวนและค่าเงินบาทเต็มจำนวน หุ้นกู้ บมจ.ธนาคารกรุงศรีอยุธยา (BAY) ตั๋วแลกเงิน ธนาคารธนชาต (TBANK) บ.อยุธยา แคปปิตอล ออโต้ ลีส (AYCAL) บ.แลนด์แอนด์เฮาส์ (LH) และธนาคารแลนด์แอนด์เฮาส์ (LHB) โดยมีรอบการลงทุนประมาณ 6 เดือน โดยคาดว่าสามารถให้ผลตอบแทนหลังหักค่าใช้จ่ายได้อยู่ที่ 3.65% ต่อปี
“ในภาวะที่ปัจจัยกดดันภายนอกประเทศยังคงไม่ชัดเจน ทั้งปัญหาในสหรัฐฯ ที่มีอัตราการขยายตัวของเศรษฐกิจที่ต่ำ ปัญหาหนี้สาธารณะในยุโรป และปัญหาความไม่สงบในตะวันออกกลาง สำหรับผู้ลงทุนที่รับความเสี่ยงได้ต่ำ การลงทุนในตราสารหนี้ในประเทศระยะสั้นๆ น่าจะเป็นทางเลือกที่เหมาะสม เพื่อไม่ให้เสียโอกาสผลตอบแทนในช่วงอัตราดอกเบี้ยในประเทศอยู่ในช่วงขาขึ้น” นางสาวจารุลักษณ์ กล่าว